Nacionalni postopek Nemčije za dodelitev omejenih prometnih pravic

2009/C 112/04

V skladu s členom 6 Uredbe (ES) št 847/2004 o pogajanjih in izvajanju sporazumov o letalskih prevozih med državami članicami in tretjimi državami Evropska komisija objavlja naslednji nacionalni postopek za razdelitev prometnih pravic med upravičenimi letalskimi prevozniki Skupnosti, če so te pravice omejene v skladu s sporazumi o letalskih prevozih s tretjimi državami.

Obvestilo o smernicah Zveznega ministrstva za promet, gradnjo in razvoj mest (Bundesministerium für Verkehr, Bau und Stadtentwicklung) za dodelitev nemških omejenih prometnih pravic letalskim prevoznikom iz Skupnosti (odstavka 2 in 3 člena 62a Pravilnika o izdaji dovoljenj v zračnem prometu (Luftverkehrs-Zulassungs-Ordnung)) z dne 29. januarja 2009.

Zvezno ministrstvo za promet, gradnjo in razvoj mest v nadaljevanju izdaja obvestilo za dodelitev nemških omejenih prometnih pravic letalskim prevoznikom iz Skupnosti.

PRILOGA

Smernice Zveznega ministrstva za promet, gradnjo in razvoj mest za dodelitev nemških omejenih prometnih pravic letalskim prevoznikom iz Skupnosti (odstavka 2 in 3 člena 62a Pravilnika o izdaji dovoljenj v zračnem prometu)

1. Splošni cilji

Te smernice temeljijo na Uredbi (ES) št. 847/2004 Evropskega parlamenta in Sveta z dne 29. aprila 2004 o pogajanjih in izvajanju sporazumov o letalskih prevozih med državami članicami in tretjimi državami (UL L 157, 30. april 2004, str. 7; UL L 195, 2. junij 2004, str. 3).

Smernice zagotavljajo transparentne in nediskriminatorne postopke odločanja v zvezi z dodelitvijo omejenih prometnih pravic in omejenimi možnostmi za določitev prevoznika. Cilj tega je:

— ustvariti zadostno varnost načrtovanja za vse letalske prevoznike iz Skupnosti, ki so upravičeni do vložitve zahtevka za dodelitev prometnih pravic, o katerih sta se sporazumeli Zvezna republika Nemčija in tretja država, v kateri zakoni Evropske skupnosti ne veljajo, ter

— spodbujati konkurenčnost pod pravičnimi pogoji za letalske prevoznike iz Skupnosti v zvezi z zračnimi prevozi v tretje države in z uravnoteženim razvojem letalske industrije krepiti položaj nemškega letalskega sektorja, pri tem pa v ustrezni meri upoštevati interese vseh udeležencev v zračnem prometu, vključno z uporabniki prevoznih storitev in zadevnimi območji, ter gospodarske interese v zvezi s trgovino in turizmom.

2. Dodelitev prometnih pravic in določitev letalskih prevoznikov

2.1. Pravice za mednarodni zračni promet se dodelijo upravičenim letalskim prevoznikom iz Skupnosti na zahtevo in se lahko omejijo ali ukinejo. Prometne pravice se letalskim prevoznikom dodelijo v okviru licence po členu 21 Zakona o zračnem prometu (Luftverkehrsgesetz), pri čemer se upoštevajo pogoji, določeni v dvostranskih sporazumih med Zvezno republiko Nemčijo in tretjo državo.

2.2. Če so prometne pravice in možnosti za določitev prevoznika na voljo v zadostnem oz. neomejenem obsegu, se prometne pravice – če so izpolnjene vse predpostavke v zvezi z zakonodajo na področju zračnega prometa – redno dodelijo vsem prosilcem, kot zahtevano, Zvezno ministrstvo za promet, gradnjo in razvoj mest pa določi prevoznike za tretjo državo. Naloga organov za letalstvo je zagotoviti možnost za pravične konkurenčne pogoje, ki so osnova za dvostranski zračni promet, v skladu z določbami dvostranskih sporazumov o zračnem prometu.

2.3. Če je prijav več, kot je na voljo prometnih pravic in možnosti za določitev prevoznika, se pred dodelitvijo potrebnega dovoljenja za letenje ali določitvijo prevoznika izvede nediskriminatoren in transparenten postopek dodelitve.

3. Merila za izbor

Pri postopku dodelitve se upoštevajo osnovni pogoji, določeni z dvostranskimi sporazumi o zračnem prometu, redno pa se ocenjujejo naslednji vidiki:

— najboljša možna uporaba omejenih pravic z dodatnimi ponudbami letov, datum začetka izvajanja storitev, razpoložljivost letal v času vložitve zahtevka,

— kakovost predvidenih storitev, npr. vrste storitve (lastna storitev brez postanka, direktni leti ali leti s prestopanjem, marketing pod skupno oznako (code share)), članstvo letalskega prevoznika v zvezi ali podobnem organiziranem sistemu, možnost povezovalnih letov, čas letenja, uporabljeno letalo, cenovna politika,

— zanesljivost ponujenih letov, zmožnost prosilca za zagotavljanje storitev v zvezi z zračno potjo z gospodarskega, operativnega in tehničnega vidika ter vidika dolgoročnosti, uporaba letal, registriranih v EU, oz. zakupljenih ali čarterskih letal, ki niso registrirana v EU,

— prijaznost do uporabnika (možnost izbire med več letalskimi prevozniki za uporabnike prevoznih storitev na posameznih trgih), dostopnost storitev zračnega prometa za uporabnike (možnosti rezervacij, kontaktna in prodajna mesta),

— ustvarjanje možnosti za vstop novih prosilcev na trg, pri čemer se upoštevajo vplivi novih ponudb (npr. dodatne decentralizirane povezave),

— upoštevanje omejenih virov in okolja (obremenjenost vozlišč, časi prihodov in odhodov letal, velikost uporabljenega letala, emisije hrupa in škodljivih snovi),

— varstvo javnih interesov v prometu v skladu z odstavkom 1 člena 21 Zakona o zračnem prometu (upoštevanje pomena teh storitev za nemško in evropsko letalstvo, konkurenčnosti na posameznih delnih trgih, obstoječe omejenosti virov ter krepitve letalskih prevoznikov, ki so že na trgu),

— že izbrani prevozniki.

Poleg tega se lahko upoštevajo še dodatna merila, vendar pa morajo biti vlagatelji pred dokončno odločitvijo o svojih zahtevkih pravočasno obveščeni.

Prometne pravice ne zajemajo razpoložljivih slotov na koordiniranih letališčih. Sloti se dodeljujejo na osnovi druge pravne podlage in po drugem postopku. Zato letalski prevoznik, ki mu koordinator letališča dodeli slot, ne more uveljavljati tudi prometne pravice. Prav tako dodeljena prometna pravica ne pomeni pravice do dodelitve določenega slota na letališču.

4. Postopkovna pravila

Zvezno ministrstvo za promet, gradnjo in razvoj mest na zahtevo pošlje izčrpne informacije o prosto razpoložljivih prometnih pravicah Zvezne republike Nemčije v zvezi s tretjo državo vsem udeležencem na trgu na nediskriminatoren način.

Temu so namenjeni tudi redni sestanki v Zveznem ministrstvu za promet, gradnjo in razvoj mest, na katerih so prisotne fizične ali pravne osebe, ki so udeležene v zračnem prometu, vključno z združenji letalskih prevoznikov, ki zastopajo prevoznike iz Skupnosti, ki se zanimajo za nemške prometne pravice.

4.1. Upravičenci do vložitve zahtevka

Zahtevek za dodelitev nemških prometnih pravic in določitev prevoznika v zvezi s tretjo državo lahko vložijo: letalski prevozniki s sedežem na območju, kjer velja letalsko pravo Evropske skupnosti (prevozniki iz Skupnosti), ki jim je bila na podlagi Uredbe (ES) št. 1008/08 Evropskega parlamenta in Sveta z dne 24. septembra 2008 o skupnih pravilih za opravljanje zračnih prevozov v Skupnosti (UL L 293, 31. oktober 2008, str. 3) izdana licenca, če

(a) imajo sedež v Nemčiji ali

(b) imajo v Nemčiji podružnico, ki jo je v skladu z zahtevami Skupnosti priznal Zvezni urad za civilni zračni promet (Luftfahrt-Bundesamt). Zahtevek za priznanje podružnice se vloži na Zveznem uradu za civilni zračni promet kot del zahtevka za dodelitev prometnih pravic.

4.2. Vložitev zahtevka

4.2.1. Zahtevki za dodelitev prometnih pravic se vložijo na Zveznem uradu za civilni zračni promet najkasneje do 1. maja tekočega leta za sledečo zimsko letalsko sezono in do 1. novembra tekočega leta za sledečo poletno letalsko sezono, in sicer pisno v nemškem jeziku. Če je zaradi števila vloženih zahtevkov potreben postopek dodelitve, se obravnavajo samo zahtevki, ki so bili vloženi v predpisanem roku. Zahtevki, vloženi za tekočo letalsko sezono, se obravnavajo samo, če so prometne pravice prosto na voljo.

4.2.2. Zahtevki za določitev prevoznika se pošljejo na Zvezno ministrstvo za promet, gradnjo in razvoj mest v nemškem jeziku.

Načeloma je letalski prevoznik v zvezi s tretjo državo izbran samo, če je bila za predvidene storitve izdana licenca v skladu s členom 21 Zakona o zračnem prometu.

4.3. Dokumentacija za zahtevek

K zahtevku letalskega prevoznika za dodelitev omejenih prometnih pravic ali določitev prevoznika se navedejo naslednji podatki:

— število letov na teden, odhodno in namembno letališče, vrsta letov (potniški in/ali tovorni),

— proga: direktni leti (brez postanka/število vmesnih pristankov) ali leti s prestopanjem, obstoječi leti pod skupno oznako, trajanje leta,

— datum predvidenega začetka izvajanja prevozov,

— načrtovanje prevozov za celo leto ali sezonsko,

— uporabljeno letalo (model letala, vključno s številom sedežev),

— eventualno podatek o članstvu v zvezi, ponudba povezovalnih letov,

— poudarek pri pridobivanju potnikov (individualne rezervacije, organizirana potovanja),

— storitve za potnike (npr. ponujeni razredi storitev, nadaljnji prevoz prtljage),

— cene (višina in struktura cen),

— izjava, ali obstaja interes za izvajanje zahtevanega letalskega programa v celoti ali pa bodo dodeljene pravice samo delno uveljavljane,

— eventualno dokument Zveznega urada za civilni zračni promet o priznanju podružnice v Nemčiji, licenca letalskega prevoznika.

Od vsakega vlagatelja se lahko zahteva, da v zvezi z zahtevkom predloži dodatne informacije.

4.4. Odločitev o zahtevkih

4.4.1. Licenca in prometne pravice

(a) Zvezno ministrstvo za promet, gradnjo in razvoj mest skupaj z Zveznim uradom za civilni zračni promet v skladu s točko 2.3. izvede postopek dodelitve. Zvezni urad za civilni zračni promet pošlje Zveznemu ministrstvu za promet, gradnjo in razvoj mest zahtevke za dodelitev prometnih pravic, prejete v predpisanem roku v skladu s točko 4.2.1.

(b) Zvezno ministrstvo za promet, gradnjo in razvoj mest po kriterijih iz točke 3 odloči o dodelitvi zahtevanih prometnih pravic letalskim prevoznikom in o svoji odločitvi obvesti Zvezni urad za civilni zračni promet.

(c) Zvezni urad za civilni zračni promet z dodelitvijo licence ali zavrnitvijo zahtevka za dodelitev licence v skladu s členom 21 Zakona o zračnem prometu obvesti letalske prevoznike o odločitvi v zvezi z zahtevkom za dodelitev prometnih pravic. Če zahtevi letalskega prevoznika za dodelitev določenih prometnih pravic ni ugodeno in mu zato licenca, kot zahtevano, ni dodeljena, se razlogi za to prevozniku obrazložijo v dopisu o dodelitvi licence ali zavrnitvi zahtevka za dodelitev licence.

(d) Zvezni urad za civilni zračni promet pri preverjanju voznih redov letov, predloženih v skladu s členom 63b Pravilnika o izdaji dovoljenj v zračnem prometu, upošteva rezultate postopka dodelitve.

4.4.2. Določitev letalskega prevoznika

Če so na voljo samo omejene možnosti za določitev prevoznika, Zvezno ministrstvo za promet, gradnjo in razvoj mest po kriterijih iz točke 3 odloči, kateri prevozniki se lahko izberejo, in o tem obvesti tretjo državo.

4.5. Prenehanje veljavnosti licence in preklic določitve letalskega prevoznika

Če se prometne pravice, ki jih je dodelil Zvezni urad za civilni zračni promet, ne uporabljajo več kot šest mesecev, licenca preneha veljati (stavek 3 odstavka 1 člena 21, v povezavi s stavkom 5 odstavka 3 člena 20 Zakona o zračnem prometu).

Če se prometne pravice, ki jih je dodelil Zvezni urad za civilni zračni promet pod pogojem, da se prevozi začnejo izvajati najkasneje do določenega roka po datumu začetka izvajanja prevozov, navedenem v zahtevku za dodelitev licence, do tega roka ne uporabijo, se lahko zgodi, da licenca preneha veljati že pred potekom roka iz odstavka 1 (stavek 3 odstavka 1 člena 21 v povezavi s stavkom1 odstavka 2 člena 20 Zakona o zračnem prometu).

Zvezni urad za civilni zračni promet dodeli prometne pravice, ki so zaradi prenehanja veljavnosti licence zopet na voljo, drugemu vlagatelju.

V primeru prenehanja veljavnosti licence Zvezno ministrstvo za promet, gradnjo in razvoj mest po potrebi prekliče določitev prevoznika iz Skupnosti v zvezi s tretjo državo.

5. Pregled odločitev

V skladu z določbami nemškega zakona o upravnem postopku lahko vsak letalski prevoznik zahteva pregled odločitev Zveznega urada za civilni zračni promet o prometnih pravicah, dodeljenih na podlagi postopka dodelitve.